Document ID: 32008E0487

Reference:
26.6.2008
MT
Il-Ġurnal Uffiċjali ta’ l-Unjoni Ewropea
L 165/41
AZZJONI KONĠUNTA TAL-KUNSILL 2008/487/PESK
tat-23 ta’ Ġunju 2008
b’appoġġ għall-universalizzazzjoni u l-implimentazzjoni tal-Konvenzjoni ta’ l-1997 dwar il-Projbizzjoni ta’ l-Użu, il-Kumulu ta’ Ħażna, il-Produzzjoni u t-Trasferiment ta’ Mini ta’ l-Art Kontra l-Persunal u dwar id-Distruzzjoni tagħhom, fil-qafas ta’ l-Istrateġija Ewropea ta’ Sigurtà
IL-KUNSILL TA’ L-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 14 tiegħu,
Billi:
(1)
Fit-12 ta’ Diċembru 2003, il-Kunsill Ewropew adotta Strateġija Ewropea ta’ Sigurtà, li tappella għal ordni internazzjonali bbażat fuq multilateraliżmu effettiv. L-Istrateġija Ewropea ta’ Sigurtà tirrikonoxxi l-Karta tan-Nazzjonijiet Uniti bħala l-qafas fundamentali għar-relazzjonijiet internazzjonali. Hija prijorità ta’ l-Unjoni Ewropea li ssaħħaħ lin-Nazzjonijiet Uniti u tgħin biex jingħatawlha l-mezzi meħtiġin biex hija tkun tista’ tassumi r-responsabbiltajiet tagħha u biex taġixxi b’mod effettiv.
(2)
Ir-Riżoluzzjoni 51/45 ta’ l-Assemblea Ġenerali tan-Nazzjonijiet Uniti ta’ l-10 ta’ Diċembru 1996 ħeġġet lill-Istati kollha biex isegwu vigorożament ftehim effettiv internazzjonali li jorbot legalment biex ikunu pprojbiti l-użu, il-kumulu ta’ ħażna, il-produzzjoni u t-trasferiment ta’ mini ta’ l-art kontra l-persunal.
(3)
Il-Konvenzjoni dwar il-Projbizzjoni ta’ l-Użu, il-Kumulu ta’ Ħażna, il-Produzzjoni u t-Trasferiment ta’ Mini ta’ l-Art Kontra l-Persunal u dwar id-Distruzzjoni Tagħhom (“il-Konvenzjoni”) infetħet għall-iffirmar fit-3 ta’ Diċembru 1997 u daħlet fis-seħħ fl-1 ta’ Marzu 1999. Hija tikkostitwixxi strument komprensiv internazzjonali biex jittratta l-materji kollha relatati mal-mini ta’ l-art kontra l-persunal, inkluż l-użu, il-produzzjoni u l-kummerċ tagħhom, l-assistenza lill-vittmi, it-tneħħija tal-mini u d-distruzzjoni tal-ħażniet.
(4)
F’Diċembru 2004, l-Istati Partijiet għall-Konvenzjoni adottaw il-Pjan ta’ Azzjoni ta’ Najrobi 2005-2009 u qablu dwar bosta intendimenti rigward l-universalizzazzjoni u l-implimentazzjoni tal-Konvenzjoni fl-aspetti kollha tagħha.
(5)
F’Diċembru 2007, l-Assemblea Ġenerali tan-Nazzjonijiet Uniti adottat ir-Riżoluzzjoni 62/41 dwar l-implimentazzjoni tal-Konvenzjoni, waqt li stiednet lill-Istati kollha li għadhom ma ffirmawhiex biex jaderixxu mingħajr dewmien, ħeġġet lill-Istati kollha li ffirmaw iżda għadhom ma rratifikawx il-Konvenzjoni biex jirratifikawha mingħajr dewmien kif ukoll ħeġġet lill-Istati kollha li huma f’pożizzjoni li jagħmlu dan, biex jippromwovu l-aderenza għall-Konvenzjoni permezz ta’ kuntatti bilaterali, sub-reġjonali, reġjonali u multilaterali, sensibilizzazzjoni, seminars u mezzi oħrajn,
ADOTTA DIN L-AZZJONI KONĠUNTA:
Artikolu 1
1.   Bil-ħsieb ta’ appoġġ ta’ l-implimentazzjoni tal-Konvenzjoni dwar il-Projbizzjoni ta’ l-Użu, il-Kumulu ta’ Ħażna, il-Produzzjoni u t-Trasferiment ta’ Mini ta’ l-Art Kontra l-Persunal u dwar id-Distruzzjoni Tagħhom (“il-Konvenzjoni”) f’konformità mar-Riżoluzzjoni 62/41 ta’ l-Assemblea Ġenerali tan-Nazzjonijiet Uniti, l-Unjoni Ewropea (“UE”) għandha ssegwi l-objettivi li ġejjin:
(a)
il-promozzjoni ta’ l-universalizzazzjoni tal-Konvenzjoni u l-appoġġ għall-preparazzjoni tat-Tieni Konferenza ta’ Reviżjoni tal-Konvenzjoni fl-2009;
(b)
l-appoġġ għall-implimentazzjoni sħiħa tal-Konvenzjoni mill-Istati Partijiet.
2.   Biex jinkisbu l-objettivi msemmijin fil-paragrafu 1, l-UE għandha twettaq il-proġetti li ġejjin:
(a)
l-organizzazzjoni sa massimu ta’ sitt seminars reġjonali jew sub-reġjonali bil-għan li titjieb l-adeżjoni għal u r-ratifika tal-Konvenzjoni u titħejja t-tieni Konferenza ta’ Reviżjoni fl-2009;
(b)
l-għoti ta’ parir tekniku kontinwu u sa 25 żjara ta’ assistenza teknika mmirati lill-Istati Partijiet bil-ħsieb li jsiru rakkomandazzjonijiet dwar l-implimentazzjoni sħiħa tal-Konvenzjoni.
Deskrizzjoni dettaljata ta’ dawn il-proġetti tidher fl-Anness.
Artikolu 2
1.   Il-Presidenza, assistita mis-Segretarju Ġenerali tal-Kunsill/Rappreżentant Għoli tal-PESK (SĠ/RGħ), għandha tkun responsabbli għall-implimentazzjoni ta’ din l-Azzjoni Konġunta. Il-Kummissjoni għandha tkun assoċjata b’mod sħiħ.
2.   L-implimentazzjoni teknika tal-proġetti msemmijin fl-Artikolu 1(2) għandha titwettaq mill-Unità ta’ Appoġġ għall-Implimentazzjoni taċ-Ċentru Internazzjonali ta’ Ġinevra għat-Tneħħija Umanitarja tal-Mini (ISU/GICHD). Hija għandha twettaq din il-ħidma taħt il-kontroll tas-SĠ/RGħ, li jassisti lill-Presidenza. Għal din il-fini, is-SĠ/RGħ għandu jikkonkludi l-arranġamenti meħtiġin ma’ l-ISDU/GICHD.
3.   Il-Presidenza, is-SĠ/RGħ u l-Kummissjoni għandhom iżommu lil xulxin regolarment informati dwar il-proġetti, f’konformità mal-kompetenzi rispettivi tagħhom.
Artikolu 3
1.   L-ammont ta’ referenza finanzjarju għall-implimentazzjoni tal-proġetti msemmijin fl-Artikolu 1(2) għandu jkun ta’ EUR 1 070 000, li għandu jkun iffinanzjat mill-baġit ġenerali ta’ l-Unjoni Ewropea.
2.   L-infiq iffinanzjat mill-ammont stipulat fil-paragrafu 1 għandu jkun ġestit skond il-proċeduri u r-regoli applikabbli għall-baġit ġenerali ta’ l-Unjoni Ewropea.
3.   Il-Kummissjoni għandha tagħmel superviżjoni tal-ġestjoni adatta ta’ l-infiq imsemmi fil-paragrafu 2, li għandu jieħu l-forma ta’ għotja. Għal dan l-għan, hija għandha tikkonkludi ftehim ta’ finanzjament mal-GICHD. Il-ftehim ta’ finanzjament għandu jistipula li l-ISU/GICHD għandu jiżgura l-viżibbiltà tal-kontribuzzjoni ta’ l-UE, adatta għad-daqs tagħha.
4.   Il-Kummissjoni għandha tagħmel dak li tista’ sabiex tikkonkludi l-ftehim ta’ finanzjament imsemmi fil-paragrafu 3 mill-aktar fis possibbli wara d-dħul fis-seħħ ta’ din l-Azzjoni Konġunta. Hija għandha tinforma lill-Kunsill bi kwalunkwe diffikultà f’dak il-proċess u bid-data tal-konklużjoni tal-ftehim ta’ finanzjament.
Artikolu 4
Il-Presidenza, assistita mis-SĠ/RGħ, għandha tirrapporta lill-Kunsill dwar l-implimentazzjoni ta’ din l-Azzjoni Konġunta abbażi ta’ rapporti regolari ippreparati mill-ISU/GICHD. Dawn ir-rapporti għandhom jiffurmaw il-bażi għall-evalwazzjoni mill-Kunsill. Il-Kummissjoni għandha tkun assoċjata b’mod sħiħ. Hija għandha tipprovdi informazzjoni dwar l-aspetti finanzjarji ta’ l-implimentazzjoni ta’ din l-Azzjoni Konġunta.
Artikolu 5
Din l-Azzjoni Konġunta għandha tidħol fis-seħħ fil-jum ta’ l-adozzjoni tagħha.
Hija għandha tiskadi 21 xahar wara d-data tal-konklużjoni tal-ftehim ta’ finanzjament imsemmi fl-Artikolu 3(3) jew sitt xhur wara d-data ta’ l-adozzjoni tagħha jekk l-ebda ftehim ta’ finanzjament ma jkun ġie konkluż f’dak il-perijodu.
Artikolu 6
Din l-Azzjoni Konġunta għandha tiġi ppubblikata fil-Ġurnal Uffiċjali ta’ l-Unjoni Ewropea.
Magħmul fil-Lussemburgu, 23 ta’ Ġunju 2008.
Għall-Kunsill
Il-President
I. JARC
ANNESS
1.   Objettivi
L-objettivi ġenerali ta’ din l-Azzjoni Konġunta huma l-promozzjoni ta’ l-universalizzazzjoni tal-Konvenzjoni, l-appoġġ għal implimentazzjoni sħiħa tal-Konvenzjoni mill-Istati Partijiet u l-appoġġ għall-preparazzjonijiet għat-Tieni Konferenza ta’ Reviżjoni li ser issir fl-2009. Ser tkun assigurata sinerġija massima ma’ strumenti finanzjarji rilevanti oħrajn ta’ l-UE.
2.   Proġetti
2.1.   Il-promozzjoni ta’ l-universalizzazzjoni u l-implimentazzjoni tal-Konvenzjoni dwar il-Projbizzjoni ta’ l-Użu, il-Kumulu ta’ Ħażna, il-Produzzjoni u t-Trasferiment ta’ Mini Kontra l-Persunal u dwar id-Distruzzjoni tagħhom u l-preparazzjoni tal-Konferenza ta’ Reviżjoni ta’ l-2009.
2.1.1.   Objettiv tal-proġett
Li tkun promossa l-aderenza mal-Konvenzjoni permezz ta’ seminars reġjonali u sub-reġjonali u li jkunu appoġġjati l-preparazzjonijiet għat-Tieni Konferenza ta’ Reviżjoni.
2.1.2.   Deskrizzjoni tal-proġett
Sa massimu ta’ sitt workshops reġjonali jew sub-reġjonali ser ikunu organizzati biex issir preparazzjoni għat-Tieni Konferenza ta’ Reviżjoni u biex tkun inkoraġġuta aktar universalizzazzjoni tal-Konvenzjoni.
2.1.3.   Riżultati tal-proġett
Sħubija miżjuda fil-Konvenzjoni u interess globali mġedded fl-importanza ta’ l-objettivi ta’ u l-obbligi li jirriżultaw minn ratifika tal-Konvenzjoni, kif ukoll għal intendiment aħjar tal-ħtiġijiet ta’ l-Istati Partijiet futuri rigward programmi kontra l-mini ta’ l-art kontra l-persunal.
Preparazzjoni aħjar tat-Tieni Konferenza ta’ Reviżjoni li ser issir fl-2009, permezz ta’ input u netwerking reġjonali msaħħin.
2.1.4.   Postijiet tas-seminars
L-ISU/GICHD ser tippreżenta lista ta’ postijiet possibbli għas-seminars reġjonali li mbagħad ser tkun endorsjata mill-Presidenza, assistita mis-SĠ/RGħ f’konsultazzjoni mal-korpi kompetenti tal-Kunsill.
Il-kriterji wżati biex jintagħżlu l-postijiet għas-seminars ser jinkludu r-rieda u l-impenn ta’ Stat rilevanti f’reġjun partikolari li jospita seminar, il-livell ta’ impenn għall-Konvenzjoni mill-Istati fir-reġjun u, jekk rilevanti, l-impenn ta’ organizzazzjoni reġjonali jew sub-reġjonali rilevanti.
2.1.5.   Benefiċjarji tal-proġett
L-Istati partijiet u mhux partijiet għall-Konvenzjoni fir-reġjuni fejn is-seminars ser ikunu organizzati.
2.2.   Appoġġ għall-implimentazzjoni sħiħa tal-Konvenzjoni
2.2.1.   Objettiv tal-proġett
Li jassisti lil Stati Partijiet fl-implimentazzjoni tad-dispożizzjonijiet tal-Konvenzjoni.
2.2.2.   Deskrizzjoni tal-proġett
Li jassisti lill-Istati Partijiet għall-Konvenzjoni li huma fil-proċess li jaqdu l-obbligi tagħhom li jirriżultaw minnha.
Ser ikunu organizzati żjarat ta’ assistenza teknika fl-Istati Partijiet bil-ħsieb li jkun ivvalutat ir-rispons nazzjonali għall-obbligi li jirriżultaw mill-Konvenzjoni u li jingħata appoġġ f’konformità ma’ programmi u/jew attivitajiet oħrajn rilevanti li għaddejjin, is-sejbiet tas-Summit ta’ Najrobi u s-sejbiet tar-rapporti annwali ta’ progress.
2.2.3.   Riżultati tal-proġett
—
Għarfien imsaħħaħ ta’ l-isforzi ta’ implimentazzjoni magħmulin fil-livell nazzjonali li jistgħu jwasslu għal aktar azzjoni mill-UE.
—
Għoti ta’ konsulenza u rakkomandazzjonijiet dwar ħtiġiet tekniċi meħtiġin biex jintlaħqu l-obbligi skond il-Konvenzjoni.
—
Żvilupp tal-pjani nazzjonali rilevanti f’konformità ma’ l-obbligi skond il-Konvenzjoni.
2.2.4.   Benefiċjarji tal-proġett
L-Istati Partijiet ser ikunu mistednin biex jitolbu assistenza. Ser tittieħed deċiżjoni abbażi tal-grad li fih l-Istati Partijiet rikjedenti kkompilaw l-informazzjoni ta’ sfond meħtieġa qabel l-impenn, ta’ kemm ħadu passi sinifikanti biex jappoġġjaw żjara minn esperti tekniċi u kemm urew li kienu lesti li jagħmlu użu sħiħ mill-informazzjoni akkwistata bħala riżultat ta’ l-eżerċizzju.
L-għażla ta’ benefiċjarji ser tikkunsidra r-rispett għall-impenji magħmulin mill-benefiċjarji potenzjali fil-qasam tat-tneħħija u d-distruzzjoni tal-mini u tal-kumulu ta’ ħażna fil-qafas ta’ l-iskadenzi stabbiliti fil-laqgħat tal-Konvenzjoni.
L-ISU/GICHD ser tippreżenta lista finali ta’ benefiċjarji li mbagħad ser tkun endorsjata mill-Presidenza, assistita mis-SĠ/RGħ f’konsultazzjoni mal-korpi kompetenti tal-Kunsill.
3.   Durata
Id-durata totali għall-implimentazzjoni ta’ din l-Azzjoni Konġunta hija ta’ 21 xahar.
4.   Entità ta’ implementazzjoni
Il-Presidenza, assistita mis-SĠ/RGħ, hija responsabbli għall-implimentazzjoni u għas-superviżjoni ta’ din l-Azzjoni Konġunta. Il-Presidenza ser tafda l-implimentazzjoni teknika lill-ISU/GICHD.
L-ISU/GICHD ser tiżgura l-viżibbiltà tal-kontribuzzjoni ta’ l-UE, adatta għad-daqs tagħha.
5.   Rapportar
L-ISU/GICHD ser tħejji rapporti dettaljati wara kull seminar ippjanat u wara kull żjara ta’ assistenza teknika.

Summary:
Konvenzjoni dwar il-projbizzjoni ta’ mini kontra l-persunal u fuq id-distruzzjoni tagħhom
Konvenzjoni dwar il-projbizzjoni ta’ mini kontra l-persunal u fuq id-distruzzjoni tagħhom
 
SOMMARJU TA’:
Azzjoni Konġunta tal-Kunsill 2008/487/PESK — Il-Konvenzjoni tal-1997 dwar il-Projbizzjoni tal-Użu, il-Kumulu ta’ Ħażna, il-Produzzjoni u t-Trasferiment ta’ Mini tal-Art Kontra l-Persunal u dwar id-Distruzzjoni tagħhom
Deċiżjoni tal-Kunsill (PESK) 2017/1428 li tappoġġa l-implimentazzjoni tal-Pjan ta’ Azzjoni ta’ Maputo
X’INHUMA L-GĦANIJIET TAL-AZZJONI KONĠUNTA U TAD-DEĊIŻJONI?
L-azzjoni konġunta għandha l-għan li tappoġġja l-implimentazzjoni tal-Konvenzjoni fuq il-Projbizzjoni ta’ Mini Kontra l-Persunal (APMBC, Anti-Personnel Mine Ban Convention) permezz ta’ ċerti azzjonijiet speċifiċi. L-appoġġ tal-UE għall-konvenzjoni kien ibbażat fuq l-Istrateġija ta’ Sigurtà tal-UE tal-2003 (li sadanittant ġiet sostitwita mill-Istrateġija Globali tal-UE).
Id-deċiżjoni tappoġġja l-pjan ta’ azzjoni ta’ Maputo għall-implimentazzjoni tal-APMBC bejn l-2014 u l-2019 u tistabbilixxi għadd ta’ objettivi biex jgħinu fil-ksib ta’ dan.
PUNTI EWLENIN
Konvenzjoni fuq il-Projbizzjoni ta’ Mini kontra l-PersunalAktar minn 80 % tal-Istati Membri tan-NU huma Stati partijiet jiġifieri rratifikaw il-konvenzjoni. L-Istati Uniti, ir-Russja u ċ-Ċina mhumiex partijiet.  Il-pajjiżi kollha tal-UE huma Stati partijiet.  L-Istati partijiet jaqblu li:ma jużawx mini kontra l-persunal (AP)*;ma jiżviluppawx, ma jipproduċux, ma jakkwistawx, ma jaħżnux, ma jżommux jew jittrasferixxu mini AP;ma jassistux, ma jħeġġux jew jinduċu b’xi mod ieħor lil xi ħadd biex jipparteċipa f’attività pprojbita mill-konvenzjoni.  L-Istati partijiet għandhom jeqirdu l-ħażniet kollha ta’ mini AP fi żmien erba’ snin u jnaddfu ż-żoni bil-mini taħt il-ġurisdizzjoni jew il-kontroll tagħhom fi żmien 10 snin.  L-azzjoni konġunta tal-UE stabbilixxiet 2 objettivi:il-promozzjoni tal-konvenzjoni lil dawk il-pajjiżi li għadhom ma sarux partijiet (magħrufa bħala “universalizzazzjoni”);  l-għoti ta’ appoġġ għall-implimentazzjoni sħiħa tagħha minn dawk il-pajjiżi li saru partijiet.  Biex jintlaħqu dawn l-objettivi, l-azzjoni konġunta tipprevedi 2 tipi ta’ azzjonijiet:l-organizzazzjoni ta’ seminars fuq bażi reġjonali jew sottoreġjonali biex il-pajjiżi jiġu mħeġġa jsiru partijiet għall-konvenzjoni;  l-għoti ta’ pariri tekniċi u żjarat ta’ assistenza lill-pajjiżi biex tingħata għajnuna fl-implimentazzjoni sħiħa.  Pjan ta’ azzjoni ta’ Maputo 2014-2019
Il-pjan ta’ azzjoni jimmira li jindirizza tliet kwistjonijiet ewlenin li jikkonċernaw l-implimentazzjoni tal-APMBC:l-universalizzazzjoni tal-Konvenzjoni;  l-iżgurar tal-konformità ta’ dawk il-partijiet stati li jkunu għadhom ma ħelsux mill-ħażniet tagħhom jew li jkunu għadhom ma neħħewx il-mini eżistenti tagħhom;  id-drittijiet tal-vittmi tal-mini u l-integrazzjoni tagħhom fil-politiki u fil-liġijiet nazzjonali dwar id-drittijiet ta’ persuni b’diżabilità.  L-Istati partijiet qablu li jippromwovu l-universalizzazzjoni u li jimplimentaw l-obbligi pendenti tagħhom.
L-UE tappoġġja għadd ta’ proġetti biex tgħin biex jintlaħqu dawn l-objettivi, abbażi tad-deċiżjoni tal-Kunsill tal-2017, inkluż:it-tneħħija tal-mini — inkluż l-għoti ta’ għajnuna u t-tisħiħ tal-ippjanar f’sa ħames pajjiżi bi skadenzi imminenti ta’ tneħħija;  assistenza lill-vittmi — l-għoti ta’ appoġġ għall-integrazzjoni ta’ programmi ta’ assistenza lill-vittmi f’politiki nazzjonali usa’;  universalizzazzjoni — l-għoti ta’ appoġġ għall-presidenza tal-konvenzjoni u task force ta’ livell għoli biex taħdem ma’ pajjiżi mhux firmatarji;  il-qerda tal-ħażniet.  Appoġġ finanzjarju
Kważi l-pajjiżi kollha l-aktar affettwati jibbenefikaw minn appoġġ finanzjarju. Dawn il-pajjiżi jinkludu ċ-Ċad, il-Kolombja, il-Kroazja, l-Iraq, il-Laos (ir-Repubblika Demokratika tal-Poplu tal-Laos), il-Libanu, il-Libja, il-Myanmar, is-Sirja u l-Ukrajna.
Bejn l-2012 u l-2016, l-UE u l-pajjiżi tal-UE taw aktar minn €600 miljun f’appoġġ.
L-attivitajiet ta’ tneħħija tal-mini huma appoġġjati minn għadd ta’ strumenti ta’ azzjoni esterna tal-UE li jinkludu:Strument tal-Kooperazzjoni għall-Iżvilupp  Strument li jikkontribwixxi għall-Istabilità u l-Paċi  Fond Ewropew għall-Iżvilupp.  
MINN META JAPPLIKAW L-AZZJONI KONĠUNTA U D-DEĊIŻJONI?
L-azzjoni konġunta ilha tapplika mit-23 ta’ Ġunju 2008 u d-deċiżjoni mill-4 ta’ Awwissu 2017.
SFOND
Għal aktar informazzjoni, ara:Konvenzjoni fuq il-Projbizzjoni tal-Użu, il-Kumulazzjoni, il-Produzzjoni u t-Trasferiment ta’ Mini kontra l-Persunal u fuq id-Distruzzjoni tagħhom (Sit web tal-Konvenzjoni fuq il-Projbizzjoni ta’ Mini kontra l-Persunal)  Mini kontra l-Persunal, Armi Ħfief u ta’ Kalibru Żgħir (Il-Kummissjoni Ewropea).  
TERMINI EWLENIN
Mini kontra l-persunal: mini ddisinjati biex jisplodu bil-preżenza, bil-viċinanza jew b’kuntatt ma’ persuna u li jinkapaċitaw, ikorru jew joqtlu persuna waħda jew aktar.
DOKUMENTI EWLENIN
Azzjoni Konġunta tal-Kunsill 2008/487/PESK tat-23 ta’ Ġunju 2008 b’appoġġ għall-universalizzazzjoni u l-implimentazzjoni tal-Konvenzjoni ta’ l-1997 dwar il-Projbizzjoni ta’ l-Użu, il-Kumulu ta’ Ħażna, il-Produzzjoni u t-Trasferiment ta’ Mini ta’ l-Art Kontra l-Persunal u dwar id-Distruzzjoni tagħhom, fil-qafas ta’ l-Istrateġija Ewropea ta’ Sigurtà (ĠU L 165, 26.6.2008, pp. 41-44)
Deċiżjoni tal-Kunsill (PESK) 2017/1428 tal-4 ta’ Awwissu 2017 b’appoġġ għall-implimentazzjoni tal-Pjan ta’ Azzjoni ta’ Maputo għall-implimentazzjoni tal-Konvenzjoni tal-1997 fuq il-Projbizzjoni tal-Użu, il-Kumulazzjoni, il-Produzzjoni u t-Trasferiment ta’ Mini kontra l-Persunal u fuq id-Distruzzjoni tagħhom (ĠU L 204, 5.8.2017, pp. 101-109)
DOKUMENTI RELATATI
Deċiżjoni tal-Kunsill 2012/700/PESK tat-13 ta’ Novembru 2012 fil-qafas tal-Istrateġija Ewropea ta’ Sigurtà b’appoġġ għall-implimentazzjoni tal-Pjan ta’ Azzjoni ta’ Kartaġena 2010-2014, adottat mill-Istati Parti għall-Konvenzjoni tal-1997 dwar il-Projbizzjoni tal-Użu, il-Kumulazzjoni, il-Produzzjoni u t-Trasferiment ta’ Mini Kontra l-Persunal u dwar id-Distruzzjoni Tagħhom (ĠU L 314, 14.11.2012, pp. 40-46)
l-aħħar aġġornament 18.07.2018